钦定古今图书集成/明伦汇编/皇极典/第249卷 > 册府元龟 > 《创守论》唐·杨夔
## 钦定古今图书集成/明伦汇编/皇极典/第249卷 > 册府元龟 > 《创守论》唐·杨夔

贞观中，文皇帝听政之暇，问房、魏以“创业”、守文之难
易。房对以“创业”，魏对以“守文。”盖房以经纶之始，备极
勤劬，所以见创业之难矣；魏以升平之后，率多懈怠，
所以见守文之难也。然则创业之初，雄豪未宾，生民
嗷嗷，唯德是归，所以开基之主，皆乘衅而起，睹覆车
之辙，焉肯更修其轨哉！当其云雷未亨，天地犹蒙；龙
“虎交驰，烟尘昼昏。故得一士则前席以待问，闻一言
则倾耳而耸听。用人若不及，从谏若转圆，勇于得而
疏于失，冒履锋镝，涉历险危，其取也既劳，其得也亦
勤，诚为创业之难也。”及乾坤雾霁，山河有主，四海之
内，罔不臣妾。言而必从，如影之附；欲而必至，如响之
应。爱之可以升九霄，怒之可以挤九“泉。顺意者骈肩，
逆耳者畏忌，好恶之情，不由其臧否；赏罚之道，匪关
于功过。下慑以求命，众怒而莫谏，此所以为守文之
难也。”然则自汉而下，有天下者孰不始则孜孜以亲
万机，将傒乎治。及时既平，俗既康，以泰自逸，怠于庶
务者多矣，其终而不惰者，则几希矣。且创业之主，既
得之后，犹隳夙志以坏大业，而况求既治之后，即已
安之朝，其能纳谠言，任正人，屈己以顺从，抑心以从
下者，不亦鲜乎？魏文贞公守文之难，岂初心盈、中心
昃也？总而论之，疗饥者易为食，其创业乎？医者难为
药，其守文乎？